**Enrique "Quique" Sánchez Flores** (s. 2. helmikuuta 1965 Madrid, Espanja) on espanjalainen jalkapallovalmentaja ja entinen pelaaja.

Pelaajaura
----------

Pelaajaurallaan puolustajana toiminut Sánchez Flores edusti Valenciaa, Real Madridia ja Real Zaragozaa. Real Madridissa hän oli voittamassa Espanjan pääsarjamestaruutta kaudella 1994–1995. Hän pelasi myös Espanjan maajoukkueessa ja osallistui vuoden 1990 MM-kilpailuihin Italiassa.

### Meriitit pelaajana

* Espanjan mestaruus: 1995

Valmentajaura
-------------

Valmentajauransa Sánchez Flores aloitti Real Madridin juniorijoukkueissa, josta hän siirtyi vastikään ensimmäistä kertaa historiassaan pääsarjatasolle nousseen Getafen päävalmentajaksi kaudeksi 2004–2005. Sánchez Flores luotsasi tulokkaat sarjan sijalle 13, joka vakuutti hänen entisen seuransa Valencian ja kesällä 2005 hänet nimitettiin seuran edustusjoukkueen päävalmentajaksi.

Sánchez Flores johti joukkueen kahdesti Mestarien liigaan, mutta pesti päättyi erottamiseen 29. lokakuuta 2007 kesken kolmannen kauden. Edellisenä iltana Valencia oli hävinnyt Sevillalle 3–0 Espanjan pääsarjassa ja aiemmin samalla viikolla kärsinyt Mestarien liigassa 2–0-vierastappion norjalaiselle Rosenborgille.

Toukokuussa 2008 SL Benfica ilmoitti palkanneensa Sánchez Floresin seuran uudeksi päävalmentajaksi. Sánchez Flores ei onnistunut palauttamaan Benficaa mestaruuskantaan, vaan joukkue jäi kolmanneksi häviten Portolle 11 pistettä. Kauden jälkeen seura ja Sánchez Flores purkivat sopimuksensa.

Lokakuussa 2009 Sánchez Flores palasi valmennustehtäviin, kun Primera Divisiónissa kriisiin ajautunut Atlético Madrid ilmoitti hänen olevan seuran uusi päävalmentaja. Floresin johdolla Atlético paransi huomattavasti peliotteitaan ja nousi pois La Ligan putoamiskamppailusta. Eurooppa-liigassa Flores johdatti Atléticon aina finaaliin saakka, jossa se kukisti Fulhamin jatkoajalla 2–1 ja voitti historian ensimmäisen Eurooppa-liigan mestaruuden. Floresilla oli mahdollisuus täydentää palkintokaappia vielä Copa del Reyn finaalissa, jossa Atlético kohtasi Sevillan. Andalusialaisseura oli kuitenkin vahvempi maalein 2–0. Kauden jälkeen Sánchez Flores allekirjoitti vuoden jatkosopimuksen Atléticon kanssa. Keväällä 2011 hän ilmoitti jättävänsä Atléticon kauden 2010–2011 jälkeen.

Syyskuussa 2011 Sánchez Flores kertoi Internazionalen olleen yhteydessä hänen agenttiinsa mahdollisesta valmentajan pestistä. Espanjalainen myönsi kiinnostuksensa, vaikka seurassa pelasikin hänen kanssaan jo Atléticossa riitoihin ajautunut Diego Forlán.

Marraskuussa 2011 Sánchez Flores palasi valmennustehtäviin arabiemiraattilaisen Al-Ahly Dubain päävalmentajaksi. Sánchez Floresin johdolla Al-Ahly voitti Arabiemiraattien liigacupin 2012 ja President's Cupin 2013. Hän jätti seuran kesällä 2013.  Syyskuun lopulla 2013 Sánchez Flores palasi Arabiemiraatteihin Al Ainin päävalmentajaksi. Tulokset seuran peräsimessä jäivät odotuksia heikommiksi ja pitkän spekuloinnin jälkeen Al Ain erotti Sánchez Floresin maaliskuussa 2014.

5. tammikuuta 2015 Sánchez Flores siirtyi madridilaisseura Getafen päävalmentajaksi, jonka peräsimessä hän toimi viimeksi vuosina 2004–2005. Hän kuitenkin erosi tehtävästä jo 26. helmikuuta 2015 vedoten henkilökohtaisiin syihin. Sánchez Flores ehti valmentaa joukkuetta vain vajaat kaksi kuukautta.

Kesäkuussa 2015 Sánchez Flores teki vuoden sopimuksen Englannin Valioliigassa pelaavan Watfordin kanssa. Sánchez Floresin johdolla Watford pelasi vahvan syyskauden Valioliigassa voittaen muun muassa Liverpoolin 3–0. Joulukuussa Sánchez Flores valittiin Valioliigan kuukauden valmentajaksi ensimmäisenä Watford-valmentajana. Kevätkaudella peliesitykset eivät olleet aivan yhtä vahvoja, mutta espanjalainen luotsasi seuran FA Cupin välieriin. Hänen johdollaan seura säilytti myös sarjapaikkansa Valioliigassa ja näin Sánchez Floresista tuli ensimmäinen valmentaja, jonka johdolla Watford on säilynyt liigassa toisella perättäisellä kaudellaan. Hyvistä tuloksista huolimatta Sánchez Flores jätti seuran kauden 2015/16 jälkeen. Taustalla olivat hänen ja seurajohdon eriävät näkemykset kauden menestyksestä ja seuran tulevaisuudesta. Esimerkiksi West Hamin päävalmentaja Slaven Bilić piti Watfordin päätöstä typeränä.

Kesäkuussa 2016 Sánchez Flores allekirjoitti kolmivuotisen sopimuksen RCD Espanyolin kanssa. Kaudella 2016/17 Sánchez Flores johdatti barcelonalaisseuran La Ligassa kahdeksanneksi, mikä oli seuran paras sijoitus kuuteen vuoteen. Kaudella 2017/18 tulokset olivat heikompia ja Espanyol valui kauden aikana taistelemaan sarjapaikastaan europelisijoitusten sijaan. Lopulta Espanyolin seurajohto erotti Sánchez Floresin 20. huhtikuuta 2018, kun joukkue oli ajautunut viiden ottelun voitottomaan putkeen.

Joulukuun lopussa 2018 Sánchez Flores allekirjoitti sopimuksen Kiinan Superliigan Shanghai Greenlandin kanssa. Shanghai Greenlandin menestys Sánchez Floresin alaisuudessa jäi vaisuksi ja espanjalainen jätti putoamiskamppailuun juuttuneen seuran heinäkuun alussa 2019.

Syyskuun alussa 2019 Sánchez Flores palasi Englannin Valioliigan heikosti aloittaneen Watfordin päävalmentajaksi. Hän sai potkut saman vuoden joulukuun alussa.

Lokakuussa 2021 Sánchez Flores palasi kolmannen kerran Getafen päävalmentajaksi. Hän nosti seuran turvaan putoamisuhan alta ja joukkue sijoittui lopulta kauden päätteeksi sijalle 15. Kaudella 2022/23 Getafe vajosi myös Sánchez Floresin alaisuudessa putoamiskamppailuun ja lopulta seurajohto erotti hänet huhtikuun lopulla 2023, kun kautta oli jäljellä seitsemän kierrosta.

### Meriitit valmentajana

* Portugalin cup: 2009
* Eurooppa-liiga: 2010
* Copa del Rey
	+ Hopeaa: 2010
* UAE League Cup: 2012
* UAE President's Cup: 2013

Muuta
-----

Sánchez Floresin isä on vuonna 2013 kuollut jalkapalloilija Isidro Sánchez García-Figueras. Laulaja ja näyttelijä Lola Flores oli hänen tätinsä ja jalkapallolegenda Alfredo Di Stéfano hänen kummisetänsä.

Lähteet
-------

1. ↑  LFP: Ficha del jugador (Luettu 29. lokakuuta 2007)
2. ↑  Fútbol en la Red: Jugadores de la Selección (Arkistoitu – Internet Archive) (Luettu 29. lokakuuta 2007)
3. ↑  LFP: Entrenadores (Luettu 29. lokakuuta 2007)
4. ↑  Uefa: Valencia part with Sánchez Flores (Luettu 29. lokakuuta 2007)
5. ↑  Benfica pestasi entisen Valencia-luotsin
6. ↑  Flores quitte Benfica (Arkistoitu – Internet Archive)
7. ↑  Quique Flores será presentado el lunes como nuevo técnico del Atlético de Madrid
8. ↑  Forlan pilasi Fulhamin tuhkimotarinan – katso dramaattinen ratkaisu
9. ↑  Sevilla huipensi kautensa cup-mestaruuteen
10. ↑  Sanchez Flores bleibt Colchoneros treu
11. ↑  Atletico Madrid coach Quique Sanchez Flores to leave at the end of the season
12. ↑  'If Inter call me, of course I will go' - Former Atletico Madrid boss Quique Flores reveals approach from Italian titans
13. ↑  Hasek remercié (Arkistoitu – Internet Archive)
14. ↑  Flores leaves Al Ahli
15. ↑  Quique Sanchez Flores up for the challenge at Al Ain
16. ↑  Quique Sanchez Flores out at Al Ain
17. ↑  Quique Sánchez Flores: "No me lo tuve que pensar mucho" Marca. Viitattu 5.1.2015. (espanjaksi)
18. ↑  Quique Sánchez Flores dimite como entrenador del Getafe Marca. Viitattu 27.2.2015. (espanjaksi)
19. ↑  Watford: Quique Sanchez Flores replaces Slavisa Jokanovic BBC. Viitattu 23.3.2016. (englanniksi)
20. ↑  Ighalo and Flores claim Barclays awards for December (Arkistoitu – Internet Archive) Premier League. Viitattu 13.5.2016. (englanniksi)
21. ↑  Sanchez Flores to leave Watford at end of season (Arkistoitu – Internet Archive) Premier League. Viitattu 13.5.2016. (englanniksi)
22. ↑  Walter Mazzarri on brink of Watford job after Quique Sanchez-Flores exit confirmed Mirror. Viitattu 13.5.2016. (englanniksi)
23. ↑  Quique Sánchez Flores, nou entrenador del RCD Espanyol RCD Espanyol. Viitattu 10.6.2016. (espanjaksi)
24. ↑  Espanyol sack manager Quique Sanchez Flores after bad run ESPN. Viitattu 14.5.2018. (englanniksi)
25. ↑  Shanghai Shenhua announce Quique Sanchez Flores as new manager ESPN. Viitattu 27.1.2019. (englanniksi)
26. ↑  Ex-Watford boss Quique Sanchez Flores leaves Shanghai Shenhua Sky Sports. Viitattu 7.8.2019. (englanniksi)
27. ↑  New Head Coach: Sánchez Flores Appointed (Arkistoitu – Internet Archive) Watford FC. Viitattu 9.9.2019. (englanniksi)
28. ↑  Watford: Nigel Pearson succeeds Quique Sanchez Flores as manager  6.12.2019. BBC. Viitattu 7.12.2019. (englanniksi)
29. ↑  Soccer-Sanchez Flores named Getafe coach for third time  6.10.2021. Reuters. Viitattu 30.5.2023. (englanniksi)
30. ↑  Quién es Quique Sánchez Flores, el entrenador del Getafe: historia, de dónde es, estadísticas, títulos, palmarés, logros y en qué equipos ha entrenado  29.6.2022. Goal.com. Viitattu 30.5.2023. (espanjaksi)
31. ↑  El Getafe destituye a Quique Sánchez Flores; Bordalás, principal candidato para sustituirleo  27.4.2023. cadenaser.com. Viitattu 30.5.2023. (espanjaksi)
32. ↑  Quique Sánchez Flores se despide de su padre el también futbolista Isidro Sánchez García-Figueras Europapress. Viitattu 23.3.2016.
33. ↑  Carmen Flores Las Provincias. Viitattu 23.3.2016.
34. ↑  Watford’s Quique Flores flourishing with a little inspiration from Di Stéfano The Guardian. Viitattu 23.3.2016.

Aiheesta muualla
----------------

* Quique Sánchez Floresin pelaajauran tilastot BDFutbol-sivustolla (englanniksi)
* Quique Sánchez Floresin valmentajauran tilastot BDFutbol-sivustolla (englanniksi)

|  |  |  |
| --- | --- | --- |
| Edeltäjä:**Josu UribeCosmin ContraMíchel** | **Getafen päävalmentaja**2004–20051–2/201510/2021–4/2023 | Seuraaja:**Bernd SchusterPablo FrancoJosé Bordalás** |

|  |  |  |
| --- | --- | --- |
| Edeltäjä:**Claudio Ranieri** | **Valencian päävalmentaja**2005–10/2007 | Seuraaja:**Ronald Koeman** |

|  |  |  |
| --- | --- | --- |
| Edeltäjä:**Fernando Chalana** | **Benfican päävalmentaja**2008–2009 | Seuraaja:**Jorge Jesus** |

|  |  |  |
| --- | --- | --- |
| Edeltäjä:**Abel Resino** | **Atlético Madridin päävalmentaja**10/2009–2011 | Seuraaja:**Gregorio Manzano** |

|  |  |  |
| --- | --- | --- |
| Edeltäjä:**Ivan Hašek** | **Al-Ahli Dubain päävalmentaja**11/2011–2013 | Seuraaja:**Cosmin Olǎroiu** |

|  |  |  |
| --- | --- | --- |
| Edeltäjä:**Jorge Fossati** | **Al Ainin päävalmentaja**9/2013–3/2014 | Seuraaja:**Zlatko Dalić** |

|  |  |  |
| --- | --- | --- |
| Edeltäjä:**Slaviša JokanovićJavi Gracia** | **Watfordin päävalmentaja**2015–20169–12/2019 | Seuraaja:**Walter MazzarriNigel Pearson** |

|  |  |  |
| --- | --- | --- |
| Edeltäjä:**Constantin Gâlcă** | **RCD Espanyolin päävalmentaja**2016–4/2018 | Seuraaja:**David Gallego** |

|  |  |  |
| --- | --- | --- |
| Edeltäjä:**Wu Jingui** | **Shanghai Greenlandin päävalmentaja**1–7/2019 | Seuraaja:**Choi Kang-hee** |

Espanjan joukkue – Jalkapallon MM-kilpailut 1990
1 Zubizarreta |
2 Chendo |
3 Jiménez |
4 Andrinúa |
5 Sanchís |
6 Martín Vázquez |
7 Pardeza |
8 Quique |
9 Butragueño |
10 Fernando |
11 Villaroya |
12 Alkorta |
13 Ablanedo |
14 Górriz |
15 Roberto |
16 Bakero |
17 Hierro |
18 Paz |
19 Salinas |
20 Manolo |
21 Míchel |
22 Ochotorena |
Valmentaja Suárez